Agburlis ti biag!
November 22, 2007 5 Comments
No dadduma ket nagrigat ti agsurat. Narigat ti agikurdit ti balikas. Ta, ti balikas ket makaipas. Nasaem no maisalat.
Lallalo manen no dagitoy a maisurat ket maipablaak. Ket no maipablaak, mabasa ngarud ti sabali. Daytoy a sabali ket imutektekanna dagiti balikas, dagiti naisurat a balikas, dagiti anag dagiti binnatog. Ket, saan a bumdeng a mangtalado kadagitoy nga anag.
Naragsak ti nagsurat no kastoy met ketdi a maikkan ti pateg ti naisurat.
Saankon a nanayonan ti naragpatko nga adal no akademia ti patangan. Bassit ti ammok a maipanggep ti “literary criticism.” Siak, umayen ti puro issem, isem ken semsem. Saanko nga ammo dagiti makuna nga in a porma ti daniw, dagiti risiris ti sarita a mabalin nga isalisal .
Maymaysa laeng ti ammok.
Adda ti pakaiturongan ti anag ti daniw, ti sarita, ti salaysay. Anag man ti nagsurat, bukod nga anag ti naisurat wenno anag ti nagbasa. Ammok nga adda kabukbukodan a padas-biag ti nagsurat ken ti agbasa. Kalaksidan iti dayta, adda met kabukbukodan a padas-biag ti naisurat a balikas. Ta ti balikas, ti sao, ket isu ti taeng ti biag, ti dalan ti biag, ti www ti biag, ti puon ti kultura, ti tunged ti kultura, ti kinaasinno, ken ti kinaawan.
Dagitoy laeng ti kayatko a maammo. Siasinno ti pakaiturongan ti balikas? Ania ti ladawan ti naibalikas?
Tunggal agsurat ket adda panggep. Daytoy ket para blog, panablaag dagiti nakablag, para maldit, para kontes, kur-it ti alingasaw ti isbo ti pader ken CR, plakard, para ti papel a makunes, ti basuraan, pagilo. Memo. Ti gmail wenno yahoo.
A, uray ania. Ti ammok adda latta panggep, ti gapu. Masapul ti gapu tapno adda maibaga a gapuanan.
Uray ania ti kunayo kaniak. Agsuratak ta ammok nga adda gapu.
Ammok nga adda ikkis a mairiaw. Ammok nga adda agam-amangaw iti bisin, adda tagainep a mairurumen, adda tignay a rumbeng a rumkuas, adda agbayanggudaw, adda agtallapuagaw, adda penned a madupir ket maiburwang, adda abungot a mapisang, adda ina nga agdung-aw, adu ti annak a mawaw, adu ti asawa a maarrabis ti leddaang.
Adu. Adu pay nga amma ti pumanaw.
Ha! Existentialist.
Masapul a mapisang ti bidang. Malettat ti bra. Mapugsat dagiti garter. Matippay ti appot. Makita amin. Agburlis ti biag!
Daytoy ti ammok a ladawan ti biag. Ti maisurat.
Ti iladawan dagiti balikas.
Pakawanendak koma dakayo nga an-anito ti amian.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn grn_Latn ilo_Latn ilo_Latn ilo_Latn ilo_Latn